ลูก‘ปตท.สผ.BJC’ขายหุ้นกู้คุมต้นทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บจ.เร่งขายหุ้นกู้ก่อนดอกเบี้ยขาขึ้น ลูก ปตท.สผ. ขาย 500 ล้านเหรียญสหรัฐ แจกดอกเบี้ย 4.152% เบอร์ลี่ ยุคเกอร์ ให้ 3.45%
บริษัท ปตท.สํารวจและผลิตปิโตรเลียม หรือ ปตท.สผ. (PTTEP) เปิดเผยว่า บริษัทย่อยชื่อ บริษัท พีทีทีอีพี ออสเตรเลีย อินเตอร์เนชั่นแนล ไฟแนนซ์ พีทีวาย ได้ออกและเสนอขายหุ้นกู้ไม่มีหลักประกันและไม่ด้อยสิทธิให้กับนักลงทุนสถาบันต่างประเทศจำนวน 500 ล้านเหรียญสหรัฐ หรือประมาณ 1.6 หมื่นล้านบาท อายุ 5 ปี ในอัตราดอกเบี้ยคงที่ที่ 4.152% ต่อปี 
ทั้งนี้ ปตท.สผ.เป็นผู้ค้ำประกันหุ้นกู้ทั้งจำนวน และหุ้นกู้ได้รับการจัดอันดับความน่าเชื่อถือจากสแตนดาร์ดแอนด์พัวร์ ระดับ BBB+ และ A3 ตามลำดับ 
สำหรับเงินที่ได้รับจากการออกหุ้นกู้ครั้งนี้ บริษัทจะนำไปใช้เพื่อการพัฒนาโครงการสำรวจและผลิตต่างๆ รวมถึงใช้ในกิจการทั่วไปเพื่อรองรับการเจริญเติบโตในอนาคต
ด้านบริษัท เบอร์ลี่ ยุคเกอร์ (BJC) ออกหุ้นกู้มูลค่า 1,900 ล้านบาท ให้แก่นักลงทุนในวงจำกัด อายุ 5 ปี ครบกำหนดไถ่ถอนวันที่ 9 ก.ค. 2558 กำหนดอัตราดอกเบี้ย 3.45% ต่อปี ชำระดอกเบี้ยทุกๆ 6 เดือน โดยมีธนาคารไทยพาณิชย์เป็นผู้จัดจำหน่ายหุ้นกู้
ปัจจุบันบริษัท เบอร์ลี่ฯ กำลังเจรจาขอร่วมลงทุน รวมถึงการครอบงำกิจการ (เทกโอเวอร์) บริษัททั้งในและต่างประเทศ ล่าสุดมีกระแสข่าวว่าบริษัทซื้อโรงงานแก้วในประเทศเวียดนาม คิดเป็นมูลค่ากว่า 53 ล้านเหรียญสหรัฐ และจะซื้อโรงงานแก้วในประเทศมาเลเซียอีกจำนวน 4 โรงงาน เบื้องต้นมูลค่าการลงทุนระดับ 100 ล้านเหรียญสหรัฐ เพื่อนำมาผลิตขวดเครื่องดื่มทุกชนิด
เมื่อเร็วๆ นี้บริษัทได้ประกาศต่อสาธารณชนยอมรับว่าสนใจซื้อกิจการห้างคาร์ฟูร์ในประเทศไทยด้วย
บริษัทได้ออกหุ้นกู้ครั้งแรกเมื่อปี 2551 โดยมีมูลค่าที่เสนอขายแล้วทั้งสิ้น 3,030 ล้านบาท
ก่อนหน้านี้ ทางสมาคมตราสารหนี้คาดว่านักลงทุนต่างชาติจะมียอดถือครองตราสารหนี้ไทยเพิ่มขึ้นเป็น 1.3 แสนล้านบาท ในสิ้นปีนี้ จากในช่วงครึ่งปีแรกถือครองประมาณ 9.2 หมื่นล้านบาท จากช่วงก่อนหน้าถือครองอยู่ที่ 56 หมื่นล้านบาท เนื่องจากเศรษฐกิจไทยมีแนวโน้มการเติบโตที่แข็งแกร่ง และอัตราดอกเบี้ยก็มีทิศทางจะเพิ่มขึ้น